เอฟดับบลิวดี ปักหมุดอีสานขยายตลาด
เอฟดับบลิวดี เผยตลาดประกันชีวิตคุ้มครองตลอดชีพ สุขภาพภาคอีสานเติบโตแรง เหตุประชากรมากถึง 30% ของทั้งประเทศ
19 ก.ค. 2559

เอฟดับบลิวดี เผยตลาดประกันชีวิตคุ้มครองตลอดชีพ สุขภาพภาคอีสานเติบโตแรง เหตุประชากรมากถึง 30% ของทั้งประเทศ
นายฮาน เรดเมเกอร์ ประธานเจ้าหน้าที่บริหารสายงานตัวแทน บริษัท เอฟดับบลิวดี ประกันชีวิต เปิดเผยว่า ตลาดประกันชีวิตภาคอีสานมีแนวโน้มเติบโตได้อีกมาก แต่จะเป็นการเติบโตด้านจำนวนลูกค้ามากกว่าจำนวนเบี้ย เพราะลูกค้านิยมซื้อประกันชีวิตประเภทคุ้มครองชีวิตระยะยาว และประกันสุขภาพ ซึ่งเบี้ยต่อกรมธรรม์จะต่ำแต่ได้รับความคุ้มครองสูง ปัจจุบันบริษัทมีเบี้ยประกันจากภาคอีสานคิดเป็น 13% ของเบี้ยรับ
“ที่มองว่าตลาดนี้มีแนวโน้มเติบโตแรงเพราะมีจำนวนประชากรมากถึง 30% ของประเทศ และมีบริษัทประกันชีวิตขนาดใหญ่หลายแห่งมาเปิดศูนย์ฝึกอบรมตัวแทน เพื่อหาตัวแทนใหม่เข้ามาร่วมงานและขยายตลาด” นายเรดเมเกอร์ กล่าว
นายเรดเมเกอร์ กล่าวอีกว่า เหตุผลดังกล่าวทำให้บริษัทตัดสินใจเปิดศูนย์ฝึกอบรมแห่งที่ 2 ที่ จ.ขอนแก่น โดยแห่งแรกอยู่ที่กรุงเทพมหานคร ปัจจุบันบริษัทมีตัวแทนในภาคอีสานทั้งสิ้น 600 คน และตั้งเป้าที่จะเพิ่มอีก 300 คน เป็น 900 คนในสิ้นปีนี้ ด้วยการจัดกิจกรรมสรรหาตัวแทนใหม่เข้ามาทุกๆ เดือน หลังจากที่แบรนด์เอฟดับบลิวดีเป็นที่รู้จักแล้ว
นายนิโคลัส ออสบอร์น ประธานเจ้าหน้าที่สายงานฝึกอบรม บริษัท เอฟดับบลิวดี ประกันชีวิต กล่าวว่า การฝึกอบรมจะเน้นด้านความรู้เกี่ยวกับประกันชีวิต นโยบายของบริษัท แบบประกันชีวิต และการให้คำปรึกษาแก่ลูกค้าในระยะยาว
ทั้งนี้ 5 เดือนแรก บริษัทมีเบี้ยรับรวม 7,362.1 ล้านบาท เพิ่มขึ้น 35%